በአዳማ  በህገ ወጥ መንገድ የተወስደ ከ100 ሔክታር በላይ መሬት ወደ መሬት ባንክ ተመለሰ
በአዳማ ከተማ ለኢንቨስትመንት የተሰጠ መሬት ላይ በተደረገ የማጣራት ስራ በህገ ወጥ መንገድ ተወስዶ የተገኘ ከ100 ሔክታር በላይ መሬት ወደ መሬት ባንክ እንዲመለስ ዉሳኔ ተላልፏል፡፡በቀበሌና በኪራይ ቤቶች ስር የሚገኙት የመንግስት ቤቶችን ያለአግባብ ለሶስተኛ ወገን ሲያስተላልፉ የነበሩና ለግል ጥቅማቸው ያዋሉ 34 ባለሙያዎችና የስራ ሃላፊዎች በህግ ቁጥጥር ስር እንዲውሉ ተደርጓል ።ያለአግባብ ተይዘው የነበሩ 70 የኪራይ ቤቶች ወደ መንግስት እንዲመለሱ 70 የቀበሌ ቤቶች ደግሞ ለአቅመ ደካሞችና በዝቅተኛ የኑሮ ደረጃ ለሚገኙ የህብረተሰብ ክፍሎች እንዲተላለፉ መደረጉን የኦሮሚያ መንግስት ኮሙኒኬሽን ቢሮ ገልጿል።በህገወጥ ንግድ ላይ ተሰማርተው የነበሩ 4 ሺህ ነጋዴዎች በመለየት ወደ ህጋዊነት እንዲመጡ ተደርጓል፡፡በአዳማ ከተማ ከኪራይ ሰብሳቢነትና ከሙስና ጋር ተያይዞ ያለ ቅጥ የተስፋፋው ህገ ወጥ ግንባታ ለማስተካከል የማፍረስ እርምጃ እየተወሰደ ሲሆን ቦኩ ሸነን በተባለው አንድ ቀበሌ ብቻ 1ሺህ 400 በህገ ወጥ መንገድ የተገነቡ ቤቶች እንዲፈርሱ ተደርጓል።ከአመታት በፊት በአዳማ ከተማ ቀበሌ 05 ተሰራ የተባለው ድልድይ ምንም አገልግሎት ሳይሰጥ በጎርፍ ተወስዶ በመጥፋቱ የግንባታው ህንፃ ተቋራጭና ተቆጣጣሪ መሀንዲሶች በህግ ቁጥጥር ስር ውለዋል ።